Helge Olsen

Helge Olsen (født 27. juni 1917, død ved skyting 5. september 1944 ved Trandumskogen) var en norsk fyrbøterassistent fra Norderhov, og sabotør og motstandsmann mot det nasjonalsosialistiske Tyskland.Sunde, Asbjørn: Menn i mørket. 1947, nytt opplag Spartacus Forlag 2009, side 129-130 (bildesidene). ISBN 978-82-430-0467-2.

Olsen var hjemmehørende i Svingheim nederst i Knestanggrenda, og medlem av motstandsgruppen Vågårdsgruppa. Det var en undergruppe av Osvald-gruppen, som fra 1941 ble ledet av sjømannen Asbjørn Sunde.

Vågårdsgruppa var forankret i Vågårdsbygda, beliggende nord for Hønefoss. Gruppen holdt sprengningskurs, blant annet ved Øyangen, der Olsen deltok. Han deltok også i aksjonen mot Hvalsbrua over Randselva 6. juni 1944. Sprengningsforsøket av brua ble betegnet som mislykket. Kun noen sviller ble skadet, mens skinnegangen var like hel. Bare forladningen hadde gått av. 

Den 7. juni 1944 aksjonerte tyskerne over store deler av Ringerike. Olsen som bodde på hybel på Hønen gård, ble arrestert i Øyabakken da han var på vei på sykkel til jernbanestasjonen. Kilden til informasjon om Olsens deltakelse i Vågårdsgruppa kan ha vært en motstandsmann som sprakk under tortur.

Olsen ble ifølge noen kilder arrestert 7. juni, mens andre kilder tidfester arrestasjonen til 9. juni 1944. Etter arrestasjonen ble han bragt til Akershus festning. Den 5. september 1944 ble han overført til Victoria Terasse, etter at han kort tid i forveien var meddelt dødsdom. Samme dag ble han bragt videre til Trandumskogen, og der henrettet.

Olsen er gravlagt i Norderhov.

 Referanser 

Kategori:Personer fra Ringerike kommune
Kategori:Medlemmer av Osvald-gruppen
Kategori:Nordmenn henrettet ved skyting
Kategori:Drepte i Trandumskogen